Balt der jüngling kam ins gemach,
der haubtman on schamröten
den jüngeling notzwingen wolt,
in mit gwalt zu im riße;
Der jüngling wert sich, weil er mocht;
in solchen seinen nöten
zog er heraus sein scharfes schwert,
durch den haubtman es stiße.
Der jüngling balt gefangen wart,
man setzt im ein rechtstage;
ir vil stunden wider in hart
mit ser schwerer anklage
und niemant war auf seinem teil,
der im sein wort wolt sprechen;
iedoch sein herz mit manheit tet durchbrechen,
erzelt von anfang alle ding
vor gericht; zu bevesten
solchs, stelt er etlich zeugen dar,
die allen handel westen.